Reykjavík 30. apríl 2018

Nefndarsvið Alþingis

Austurstræti 8-10

101 Reykjavík

**UMSÖGN**

*Efni: Varðar frumvarp til laga um breytingu á ýmsum lagaákvæðum sem tengjast fiskeldi (lögleiðing áhættumats erfðablöndunar, úthlutun eldissvæða með auglýsingu, opinber birting upplýsinga, stjórnvaldssektir o.fl.). Frá sjávarútvegs- og landbúnaðarráðherra. 457. mál á 148 löggjafarþingi 2017-2018*

Hér verða gerðar athugasemdir við umrætt frumvarp eftir númeraröð tilvitnaðra greina.

1. gr.

Skilgreining á áhættumat erfðablöndunar; Skilgreining er mjög ófullkomin og er háð litlum takmörkunum. Hér er um að ræða mjög víðtækt framsal til Hafrannsóknarstofnunar sem býr hvorki yfir reynslu né þekkingu til að meta slíka hluti. Blöndun þarf að eiga sér stað yfir langt tímabil svo hún hafi áhrif á erfðamengi áa og því eðlilegt að miðað sé við útgefið burðarþol en gripið verði inní ef að samtímavöktun sýnir fram á blöndun erfða. Sérstakt áhættumat verður aldrei annað en hugarfóstur þeirra er það gera og vænting um hvað muni gerast.

3.gr.

Fiskeldi Austfjarða hf. leggur til að svæðaskipting verði í höndum Skipulagsstofnunar. Þar er sérþekkingin og óeðlileg og óheppilegt að ein og sama stofnunin (Hafró) sé með burðarþol, áhættumat og svæðaskiptingu á sinni hendi eins og gert er ráð fyrir í frumvarpinu. Sé svo þá skortir alla rýni á ferlið, sem efnisatriði máls.

Úthlutun eldissvæða þarf að vera í höndum ráðherra til að dreifa valdi, í það minnsta ekki Hafró sem er farin að dansa á barmi vanhæfis yrði úthlutunin í höndum stofnunarinnar.

Við úthlutun svæða þætti eðlilegt að byggt yrði líka á möguleikum aðila til að stunda eldi, þ.e. framleiða seiði og vinna afurðir. Það sé tilgreint sem einn af þeim þáttum sem litið er til við úthlutun svæða.

Það er til efs að starfsmenn Hafrannsóknarstofnunar séu best til þess fallnir að meta hagkvæmustu nýtingu hafsvæða. Bent skal á að yfir Hafrannsóknarstofnun er ekki stjórn og er því forstjórinn eftirlitslaus í störfum sínum.

Varðandi endurúthlutun komi til þess að rekstrarleyfi falli niður, því breytt eða það uppfyllir ekki skilyrði laga þá er því ákvæði harðlega andmælt. Að sjálfsögu skal sá aðili sem er handhafi rekstrarleyfis að fá það endurútgefið sér til handa nema eitthvað sérstakt mæli gegn því s.s. ef hann hefur brotið lög. Þá þarf að setja inn ákvæði sem tekur á því að með brottfalli sé ekki átt við þegar leyfi rennur út og þurfi að endurnýjast. Taka þarf skýrt fram að framlenging eldra leyfis feli ekki í sér útgáfu nýs leyfis og falli því ekki undir úthlutunarreglur laganna.

6.gr.

Hér er verið að veita ráðherra heimild til að taka tillit til framtíðaráforma eða hugmynda um nýtingu fjarða, en ekki bara fyrirliggjandi hagsmuna. Hér er um að ræða of víðtækt valdframsal frá Alþingi og stenst ekki grundvallarsjónarmið og kröfur sem gerðar eru til skýrleika löggjafar.

7.gr.

Burðarþolsmat 6.gr.b; hér er gert ráð fyrir að umsögn Hafró sé bindandi um hver megi framkvæma burðarþolsmat. Eðlilegt er að ráðherra hafi vald til að ákveða slíkt enda kann sú staða að koma upp að Hafró sé hreinlega vanhæft til að taka slíka ákvörðun. Sama á að gilda um áhættumat.

9.gr.

Í frumvarpinu er gerð krafa um 30% eigin fjármögnun eldis að teknu tilliti til fjárfestinga í mannvirkjum og búnaði skv. áætlun. Rétt er að tekið sé fram um hvaða mannvirki sé verið að ræða enda æði margt sem kemur þar til greina.

19.gr. **Breytingar á lögum um varnir gegn fisksjúkdómum**

Hér er lögð skylda að hafa samráð við Hafró út af sjúkdómum eða snýkjudýrum. Þetta ákvæði er algerlega óþarft og eingöngu til að flækja mál enda liggur sérþekking á þessum málaflokki hjá Matvælastofnun.

**Niðurlag:**

Fiskeldi Austfjarða telur mikilvægt að sett sé inn ákvæði um að svæðaskipulag Hafró taki ekki til svæða sem nú þegar hafa verið burðarþolsmetin og hvar þegar hefur verið sótt um rekstrarleyfi. Yrði það ekki gert þá myndi það riðla fyrirliggjandi skipulagi rekstrar og rekstri viðkomandi fyrirtækja.

Fiskeldi Austfjarða hf. telur að setja þurfi inn pósitívt ákvæði um að rekstrarleyfisumsóknir sem hafa verið mótteknar skv. lögum séu gildar þrátt fyrir að þær kveði eingöngu á um eldi á frjóum fiski og skulu aðlagaðar að áhættumati Hafró af hálfu MAST en ekki hafnað þar sem tilgreining á því hvort fiskur er ófrjór eða ekki sé ekki í samræmi við nýju lögin.

Að lokum vill Fiskeldi Austfjarða hf. leggja áherslu á að þau fyrirtæki sem hafa fengið ákvörðun Skipulagsstofnunar um tillögur að matsáætlun og hafa hafið þar að leiðandi umhverfismat haldi öllum réttindum sínum.

Virðingarfyllst,

F.h. Fiskeldis Austfjarða hf.

Guðmundur Gíslason, stjórnarformaður